Urmareste Modifică dimensiunea fontului: Play

Miercurea Ciuc, 2 oct /Agerpres/- Autoturismul Poliţiei Locale Odorheiu Secuiesc a fost inscripţionat bilingv, în română şi maghiară, după ce, în luna septembrie, instituţia a fost somată de prefectul judeţului că nu respectă legea.



Pe autoturismul Poliţiei Locale Odorheiu Secuiesc erau lipite, pe capotă, portbagaj şi partea dreaptă, autocolante cu 'Poliţia Locală', respectiv Poliţia Locală Odorheiu Secuiesc, iar pe partea laterală stânga apărea inscripţia în limba maghiară "Helyi Rendorseg Szekelyudvarhely' (n.red: Poliţia Locală Odorheiu Secuiesc), fără să existe traducerea în română. Potrivit legii, inscripţionarea trebuia să fie bilingvă, cu aceleaşi caractere şi dimensiuni ca aceea în limba română. În urma somaţiei trimisă de prefectul judeţului, Consiliul Local Odorheiu Secuiesc, în subordinea căruia se află Poliţia Locală, a luat decizia să reinscripţioneze bilingv autoturismul acestei instituţii.



Prefectul Harghitei, Adrian Jean Andrei, şi-a exprimat satisfacţia că autorităţile din Odorheiu Secuiesc au înţeles că respectarea legii este "imperativă, nu facultativă" şi a subliniat că va continua să monitorizeze modul în care se aplică legea în judeţ şi să ia măsurile care se impun, în cazul în care aceasta nu este respectată.



"Mă bucur că atât primarul municipiului Odorheiu Secuiesc, cât şi Poliţia Locală au înţeles că aplicarea legii în judeţ este una imperativă, nu facultativă. Mai mult decât atât, fiind o instituţie publică avea atribuţia, ea însăşi, să fie în legalitate. Voi continua să monitorizez aspectele care pot duce la încălcări ale legii în judeţ şi să aplic măsurile care se impun', a declarat prefectul Adrian Jean Andrei. Acesta a adăugat că în situaţia în care Poliţia Locală nu s-ar fi conformat somaţiei şi ar fi refuzat să aplice legea, era pasibilă de o sancţiune contravenţională în cuantum de 5.000 lei, pe care era hotărât să o aplice 'fără ezitare'.



Şeful Poliţiei Locale Odorheiu Secuiesc, Laszlo Szabolcs, a declarat corespondentului AGERPRES că decizia a fost luată de Consiliul Local, iar el a respectat această hotărâre.



"Consiliul Local a decis ca maşina să fie în toate patru părţile inscripţionată bilingv, noi am respectat hotărârea Consiliului Local şi adresa trimisă de domnul prefect", a spus Laszlo Szabolcs.



El consideră că decizia este una bună, dar crede că "nu era necesară", întrucât maşina era inscripţionată pe trei părţi în limba română şi pe o singură parte în limba maghiară.



Potrivit articolului 12 din HG 1206/2001, 'inscripţionarea în limba maternă a denumirii instituţiilor publice de sub autoritatea consiliilor locale se face printr-o tăbliţă similară ca dimensiune, caractere, mărime a literelor şi culori cu cea inscripţionată în limba română. Tăbliţa se va amplasa sub cea care conţine denumirea oficială în limba română'. AGERPRES -FOTO PE FLUX(AS-A-autor: Gina Ştefan, editor: Vicenţiu Purcărea)